ጠቅላይ ሚኒስትርዶክተር አብይ አህመድ ስለ ዴሞክራሲ ከተናገሩት
 እኛ ኢትዮጵያውያን ዴሞክራሲና ነፃነት ያስፈልገናል፤ይገባናልም። ዴሞክራሲ ለኛ ባዕድ ሃሳብ አይደለም። በዓለም ውስጥ በብዙ ማህበረሰቦችና አገራት ዴሞክራሲ በማይታወቅበት ዘመን በገዳ ሥርዓታችን ተዳድረን ለዓለም ተምሳሌት ሆነን ኖረናል። አሁንም ዴሞክራሲን ማስፈን ከየትኛውም አገር በላይ ለኛ የህልውና ጉዳይ እንደሆነ እናምናለን። ዴሞክራሲ ያለነፃነት አይታሰብም። ነጻነት ከመንግሥት ለህዝብ የሚበረከት ስጦታም አይደለም። ከሰብዓዊ ክብር የሚመነጭ የእያንዳንዱ ሰው የተፈጥሮ ፀጋ እንጂ። ነጻነትን በዚህ መልኩ ተረድቶ እውቅና የሰጠውን ህገ መንግሥታችንን በአግባቡ መተግበር የሰብዓዊና ዴሞክራሲያዊ መብቶች በተለይም ሃሳብን የመግለፅ፣ የመሰባሰብና የመደራጀት መብቶች በህገ መንግሥታችን መሰረት ሊከበሩ ይገባል። የዜጎች በአገራቸው አስተዳደር መዋቅር በዴሞክራሲያዊ አግባብ፣ በየደረጃው የመሳተፍ መብትም ሙሉ በሙሉ እውን መሆን አለበት። ሁላችንም መገንዘብ ያለብን የዴሞክራሲ ሥርዓት ግንባታ መደማመጥን ይጠይቃል። ህዝቡ አገልጋዩን የመተቸት፣ የመምረጥ፣ የመጠየቅ ሙሉ መብት አለው። መንግሥት የህዝብ አገልጋይ ነው። ምክንያቱም ገዢ መርሃችን የህዝብ ሉዓላዊነት ነውና። በዴሞክራሲያዊ አስተዳደር ውስጥ የመጀመሪያውም፣ የመጨረሻውም መርህ በመደማመጥ የሃሳብ ልዩነትን ማስተናገድ መሆን አለበት። ኢትዮጵያ የጋራችን፣ የኛ የሁላችን መሆኗን ተገንዝበን የሁሉም ድምጽ የሚሰማበት፣ ሁላችንንም የሚያሳትፍ ዴሞክራሲያዊ ሥርዓት የመገንባት ትግልን አጠናክረን እንቀጥላለን። ዴሞክራሲ ሲገነባ መንግሥት የዜጎቹን ሃሳብ በነጻነት የመግለፅ መብት ማክበር አለበት። ዴሞክራሲን ከዜጎች ሰላማዊ እንቅስቃሴ እና ከመንግሥት መሪነት፣ ደጋፊነትና ሆደሰፊነት ውጭ ማዳበር አይቻልም። በመሆኑም መንግሥት የዜጎች ሰላማዊ እንቅስቃሴ እንዳይስተጓጎል በጽናት ይሰራል። በተመሳሳይ ዜጎች ሃሳባቸውን ሲገልፁ ሰላማዊ በሆነ መንገድ መሆን ይገባዋል። የራስን ዴሞክራሲዊ መብት እየጠየቁ የሌላውን መብት መጋፋት እርስ በርሱ ይጣረሳል፣ ዴሞክራሲንም ያቀጭጫል፤ ዶክተር አብይ አህመድ ጠቅላይ ሚኒስትር በመሆን የህዝብ ተወካዮች ምክር ቤት ቀርበው ቃለመሃላ ከፈጸሙ በኋላ ከተናገሩት የተወሰደ   አዲስ ዘመን ጳጉሜ 4/2011